KYK: Afleweraar masturbeer nadat hy kos aflewer | Netwerk24
09 Januarie 2019 20:32
’n Afleweraar is deur die maatskappy Mr D Food afgedank nadat hy buite ’n kliënt se huis gemasturbeer het.
’n Video van die voorval het Woensdag soos ’n veldbrand op sosiale media versprei. Die video wys hoe die afleweraar sy gulp oopmaak en masturbeer etlike oomblikke nadat hy ’n kospakkie aan ’n kliënt oorhandig het. Die kliënt, ’n vrou, loop terug na haar huis met haar rug gekeer op die afleweraar by die hek.
Die voorval het vermoedelik in Pietermaritzburg gebeur.
“Mr D Food veroordeel die gedrag van die afleweraar ten sterkste en vra opreg om verskoning vir wat gebeur het,” sê Devin Sinclair, hoof van Mr D Food, in reaksie op die voorval. Mr. D Food het vroeër as Mr Delivery bekend gestaan.
Volgens Sinclair is die afleweraar geïdentifiseer en sy kontrak is onmiddellik beëindig.
“Ons was in verbinding met die kliënt en haar gesin en het hulle om verskoning gevra vir die afleweraar se onaanvaarbare gedrag. Ons is baie spyt oor die voorval en sal enige inligting aan hulle voorsien wat hul dalk sou nodig hê om die saak teen die afleweraar verder te neem,” sê Sinclair.
Hy het bygevoeg dat al die afleweraars van Mr D Food aan ’n streng keuringsproses onderwerp word en dat die maatskappy onder geen omstandighede sulke gedrag duld nie.
“Ons nasionale bestuurstrukture sal seker maak dat hierdie tipe gedrag nie herhaal word nie.”
Volgens Sinclair word die afleweraars in kliëntediens opgelei wanneer hulle deur die maatskappy aangestel word. “Die voorval is beslis nie die norm nie. Duisende kospakkies word daagliks aan kliënte afgelewer en ons afleweraars word gereeld vir hul goeie diens geloof.”
Mr D is n filiaal van Naspers, moedermaatskappy van Media24 waaronder Netwerk24 val.